ศาลปกครองยกคำร้อง ห้ามโทลล์เวย์ขึ้นค่าผ่านทาง
โพสต์ทูเดย์ - ศาลปกครองกลางยกคำร้องขอคุ้มครองชั่วคราว กรณีขึ้นค่าทางด่วนโทลล์เวย์&nbsp;
22 ธ.ค. 2552

โพสต์ทูเดย์ - ศาลปกครองกลางยกคำร้องขอคุ้มครองชั่วคราว กรณีขึ้นค่าทางด่วนโทลล์เวย์ 
นายอาทิตย์  จรูญทัด และนายสุรชัย  นิวาสพันธ์ ประชาชนผู้ใช้ทางด่วนดอนเมืองโทลล์เวย์ ได้ยื่นฟ้อง รมว.คมนาคม อธิบดีกรมทางหลวง บริษัท ทางยกระดับดอนเมือง จำกัด (มหาชน) และคณะรัฐมนตรี กรณีมีมติให้บริษัททางยกระดับดอนเมืองฯ ปรับขึ้นค่าผ่านทางด่วนดอนเมืองฯ จากราคา 55 บาทเป็น 85 บาท ให้มีผลเริ่มตั้งแต่วันที่ 22 ธ.ค.เป็นต้นไป ทั้งนี้ ผู้ฟ้องเห็นว่าเป็นการสร้างความเดือดร้อนให้กับประชาชน เนื่องจากสถานการณ์ปัจจุบันไม่เอื้ออำนวยต่อการใช้จ่าย ซึ่งเป็นการซ้ำเติมประชาชนทางอ้อม จึงขอให้ศาลมีคำพิพากษาสั่งให้การต่อสัญญาระหว่างอธิบดีกรมทางหลวงกับบริษัทฯ และการที่ ครม.อนุมัติให้ขึ้นค่าผ่านทางเป็นโมฆะ เนื่องจากไม่ได้ดำเนินการตามขั้นตอนของกฎหมาย และหากศาลเห็นว่าการต่อสัญญาดังกล่าวถูกต้องแล้ว ขอให้ศาลพิจารณาว่าการปรับขึ้นราคานั่นมีความเหมาะสมกับสภาพเศรษฐกิจหรือไม่  และขอให้ศาลไต่สวนฉุกเฉินเพื่อระงับการขึ้นค่าทางด่วนไว้ก่อน จนกว่าศาลจะมีคำพิพากษา
ศาลพิจารณาแล้วเห็นว่า ที่ผู้ฟ้องอ้างว่าประชาชนได้รับความเดือนร้อนจากการปรับขึ้นค่าทางด่วนเป็นจำนวนมากอันเนื่องมาจากการเพิ่มอัตราค่าทางด่วนที่สูงเกินไป จากข้อเท็จจริงในชั้นการไต่สวนรับฟังได้ว่า การปรับขึ้นค่าทางด่วนดังกล่าวเป็นไปตามข้อตกลงที่กำหนดในสัญญาระหว่างอธิบดีกรมทางหลวงกับบริษัทฯ อธิบดีกรมทางหลวงจึงไม่อาจใช้ดุลพินิจกำหนดอัตราเป็นอย่างอื่นได้ นอกจากนี้ทางด่วนดอนเมืองฯ เป็นทางเลือกหนึ่งของประชาชนที่ใช้รถใช้ถนนเท่านั้น  หากผู้ฟ้องทั้งสองไม่ประสงค์จะใช้ทางด่วนดอนเมืองฯ ก็สามารถใช้ถนนทางปกติได้ ส่วนเรื่องการแก้ไขบันทึกข้อตกลงสัญญาสัมปทานทางด่วนดอนเมืองฯ โดยอธิบดีกรมทางหลวงมีมติขยายระยะเวลาสัมปทานให้กับบริษัทฯ ออกไปอีก 11 ปีจนเป็น 27 ปี เป็นเพียงการเปลี่ยนแปลงสาระสำคัญของสัญญาที่อยู่ภายในขอบเขตงานตามโครงการที่อธิบดีกรมทางหลวงและบริษัทฯ ซึ่งเป็นคู่สัญญามีอยู่ด้วยกัน ไม่ใช่เป็นการดำเนินโครงการใหม่ ข้อเท็จจริงจึงยังไม่เพียงพอรับฟังได้ว่าการดำเนินการตามสัญญาสัมปทานดังกล่าว ไม่น่าจะไม่ชอบด้วยกฎหมาย และยังไม่ใช่กรณีที่ศาลจะมีคำสั่งคุ้มครองชั่วคราวได้ จึงมีคำสั่งให้ยกคำร้อง